પુરુષ આમ પણ બીજા પુરુષ સાથે કે બીજી વ્યક્તિ સાથે ક્યારેય અંતરંગ વાત કરી શકતો નથી. તેને પોતાની કોઈપણ લાગણી વિશે કે અંગત વાત કરવાથી પૌરુષિય આઘાત અનુભવાય છે. એટલે જ પોતાના સુખદુખને બીજાની સાથે શેઅર ન કરી શકતા પુરુષજાતિમાં ડિપ્રેશન તેમજ આત્મહત્યાનું પ્રમાણ પણ વધુ હોય છે તે સાબિત થયું છે. બીજી કોઈ અંગત વાત ન કરી શકતો પુરુષ પોતાના સેક્સુઅલ અનુભવ વિશે કે સમસ્યા વિશે પણ વાત કરી શકતો નથી. પોતાની જાતિયવૃત્તિ વિશે તમે ક્યારેય કોઈ ડોકટર કે મિત્ર સાથે વાત કરી છે ખરી? શક્યતા છે જ નહીં. પત્ની સાથે પણ ખુલ્લા દિલે વાત ન કરી શકતા પુરુષો હોય છે. સેક્સ સમયે પણ કપડાં પહેરી રાખતાં પુરુષો હોય છે. જો કે આવા પુરુષો મોટેભાગે બાળપણમાં જાતીય સતામણીનો ભોગ બન્યા હોઈ શકે.વળી આ જાતીય સતામણી પણ મોટેભાગે પુરુષો દ્વારા જ થઈ હોય છે. આ બધા ઘાવ વિશે તેઓ ક્યારેય વાત કરતા નથી. તે વિકૃતિરૂપે કે બીમારીરૂપે બહાર આવે છે ત્યારે પુરુષને પોતાને ય સમજાતું નથી કે શું કરે. પ્રતિષ્ઠિત પ્રોફેસરો, સ્પોર્ટસ કોચ, ડાયરેકટરો, પ્રોડ્યુસરો, એકટરો, ડોકટરો આ બધા પુરુષો માટે પણ એ જ પરિસ્થિતિ હોય છે. તેઓ પોતાના ક્ષેત્રમાં જ્યારે સફળ થાય છે ત્યારે પાવરપ્લે ગેમ શરૂ થાય છે. જો કે સેક્સ પણ પાવરપ્લે ગેમ જ છે. પુરુષ એવો જ હોય એવી માન્યતાઓ હજી પણ આપણા સમાજમાં સ્વીકાર્ય છે. ઉત્તરપ્રદેશના જાણીતા નેતાએ એક સમયે બળાત્કારી વિશે કહ્યું હતું કે લડકે હૈ ગલતી હો જાતી હૈ ગરમ ખૂન જો હૈ વગેરે વગેરે ફ્રોઈડે પણ ઈડિપસ કોમ્પલેક્સની વાત કરતા કહ્યું હતું કે પુરુષો આખરે પુરુષ જ હોય છે. છોકરાઓ પિતાને મારીને માતાની સાથે સેક્સ કરી શકે છે. સ્ટિફન માર્સે નામના લેખકે હાલમાં એક પુસ્તક લખ્યું છે ‘અનમેડ બેડ – ધ મેસી ટ્રુથ અબાઉટ મેન એન્ડ વિમેન ઈન ધ 21 સેન્ચુરી’ તેણે એક જગ્યાએ લખ્યું છે કે પુરુષોએ પોતાની મસ્ક્યુલિનિટિ (પુરુષાતન) બાબતે વિચારવું પડશે. મુક્ત અને ખરાબ વર્તન કરવા માત્રથી પૌરુષિય તાકાત સાબિત નથી થતી. તેનું કહેવું છે કે અમે પુરુષો ક્યારેય સેક્સ વિશે યોગ્ય માહિતી કે જ્ઞાન મેળવતા નથી. પોતાની વૃત્તિને સમજવાનો પ્રયત્ન કરતા નથી. એવું માની લેવામાં આવે છે કે અમે બધુ જ જાણીએ છીએ. ત્યાં જ તકલીફ ઊભી થાય છે. જાતીયસતામણીના કિસ્સાઓ સમાજમાં બહાર આવી રહ્યા છે ત્યારે આઘાત લાગે છે. એવું નથી કે આ સિલસિલો અટકે છે. આ કિસ્સાઓ હમણાં નથી બન્યા, બનતા આવ્યા છે અને બની રહ્યા છે પણ સ્ત્રીઓ એ વિશે મૌન સેવતી હતી કે તેમનો અવાજ નીકળે નહીં તેની તકેદારી રાખવામાં આવતી હતી. મીટુ કેમ્પેઈનમાં કેટલાક પુરુષોને વાંધો હતો કે આ રીતે નામ જાહેર કરવાની ચળવળ ખોટી છે, તેમાં નિર્દોષ પુરુષ કુટાઈ જાય છે. પણ એ વિચારાતું નથી કે આટલી બધી સ્ત્રીઓ વરસો પહેલાંની વાત બોલવાની હિંમત કરી રહી છે તો આટલા બધા પુરુષો તે પણ શિક્ષિત, સારા ઘરના, પરિણીત પુરુષો કેમ આવું કરતા હતા તે વિશે વિચારવાની વાત નહોતા કરતા. પુરુષ કેમ આવું વર્તી શકે છે એ વિશે ગંભીરતાથી નહીં વિચાર થાય તો પુરુષોને પણ તકલીફો વેઠવી પડશે બે રીતે. એક તો તેમને સતત પોતાની પત્ની,દીકરી, બહેનની ચિંતા રહેશે અને બીજું ક્યાંક તેમનું નામ પણ જાતીયસતામણીમાં બહાર ન આવે.